Visuomenės sveikatos asociacijos remia privalomą sudedamųjų dalių ženklinimą ir maistingumo deklaracijos pateikimą įgyvendinant išsamią strategiją, kuria siekiama teikti vartotojams informaciją ir šviesti juos apie alkoholį, nes, anot nevyriausybinių ir visuomenės sveikatos organizacijų, remiančių alkoholio daromos žalos prevenciją ir mažinimą Europoje, vartotojai turi teisę žinoti vartojamų alkoholinių gėrimų sudedamąsias dalis. Dar svarbiau yra tai, kad būtų teikiama informacija apie maistingumą, pvz., apie energinę vertę, ir taip vartotojams būtų suteikta galimybė geriau reguliuoti savo mitybą ir būtų skatinama sveika gyvensena.

Įmonių nuomonė šiuo klausimu neseniai labai pasikeitė. Anksčiau maisto tvarkymo subjektai prieštaravo bet kokiam papildomam ženklinimo reikalavimui, o šiandien dauguma sektorių pripažįsta, kad vartotojai turi teisę žinoti vartojamų gėrimų sudėtį, todėl įvairių sektorių subjektai rengia ir įgyvendina įvairias bendras arba nepriklausomas iniciatyvas, kad pateiktų vartotojams papildomos informacijos.

Pasak Europos aludariams atstovaujančios asociacijos, vartotojai turi teisę žinoti, ką jie vartoja. Šie aludariai visoje Europoje įgyvendino savanorišką iniciatyvą „Europos aludarių įsipareigojimai“ , kurios dalyviai įsipareigojo imtis bendrų ir įvertinamų veiksmų vartotojų informuotumui gerinti, be kita ko, alaus etiketėse pateikiant informaciją apie maistingumą. Jų nuomone, maisto tvarkymo subjektams turėtų būti suteikta galimybė pasirinkti, ar šią informaciją pateikti etiketėje, ar kitose platformose, pvz., interneto svetainėse arba per greitojo atsako kodu pagrįstas taikomąsias programas, – tokiu atveju alaus etiketėje turėtų būti pateikta aiški nuoroda į šią informaciją. Kai kurie organizacijos nariai etiketėse arba ne etiketėse savanoriškai jau teikia informaciją apie sudedamųjų dalių sąrašą, kalorijas arba išsamią maistingumo deklaraciją (energinę vertę ir riebalų, sočiųjų riebalų rūgščių, angliavandenių, cukrų, baltymų ir druskos kiekius).

Spiritinių gėrimų sektoriaus atstovų nuomone, vartotojams būtų naudinga gauti aiškesnės ir prasmingesnės informacijos apie vartojamų gėrimų sudėtį, taip pat jiems turėtų būti teikiama nuosekli informacija apie atsakingą spiritinių gėrimų vartojimą, kad jie turėtų galimybę rinktis sveikesnę gyvenseną. Sektoriaus atstovai pritaria tam, kad vartotojams būtų teikiama speciali informacija apie kalorijų kiekį. Ši informacija galėtų būti teikiama ir kitais būdais nei etiketėje. Taip galėtų būti sudarytos sąlygos išsamiai susipažinti su tokia informacija kitoje, vartotojams patogesnėje, aplinkoje. Nors kai kurie gamintojai yra įsipareigoję tokią informaciją teikti etiketėse, daugelis spiritinių gėrimų gamintojų jau teikia informaciją apie energinę vertę savo interneto svetainėse, taip pat socialiniuose tinkluose ir kitose platformose, o kai kurie jų įsipareigojo išplėsti šios informacijos apimtį ir teikti išsamią maistingumo deklaraciją.

Vyno sektoriaus atstovų nuomone, subalansuota mityba – sveikos gyvensenos pamatas, todėl vartotojai turėtų apgalvotai rinktis, ką gerti ir ką valgyti. Sektoriaus atstovai yra įsipareigoję savanoriškai teikti vartotojams pritaikytą su kalorijomis susijusią informaciją apie maistingumą, didelė pirmenybė teikiama informacijos teikimui ne etiketėje. Sektoriaus atstovai ėmėsi suderintų veiksmų ir bendroje interneto svetainėje teikia informaciją apie kalorijų kiekį vienoje porcijoje ir pagal vyno kategorijas.

Tarptautinė bendrovė, vykdanti spiritinių gėrimų, vyno ir alaus gamybą, įsipareigojo visų savo gaminamų alkoholinių gėrimų etiketėse vartotojams teikti išsamią vienos porcijos ir 100 ml maistingumo deklaraciją. Remiantis apklausos, atliktos visame pasaulyje siekiant nustatyti, kokią informaciją teikti ir kaip geriausia tai daryti, rezultatais, jau sukurta nauja ant pakuotės tvirtinama etiketė, kurioje pateikiama informacija apie maistingumą. Pakuotės ženklinimo pakeitimai bus laipsniškai įgyvendinti, o pirmieji produktai su nauja etikete rinkai bus pateikti 2017 m. pradžioje.

Kai kurie iš šių įsipareigojimų, taip pat prisiimti Europos alkoholio ir sveikatos forume – platformoje, kurioje Europos lygmeniu veikiančios įstaigos gali diskutuoti, lyginti taikomus metodus ir imtis veiksmų kovos su alkoholio daroma žala srityje.

Vertinti šių naujų savanoriškų iniciatyvų poveikį kol kas per anksti. Tačiau galima tikėtis, kad dėl jų gali padidėti vartotojų susidomėjimas sistemingesniu sudedamųjų dalių sąrašo ir maistingumo deklaracijos teikimu.

Alkoholinių gėrimų gamintojai paprastai laikosi požiūrio, kad nauji ženklinimo reikalavimai turėtų būti vienodai taikomi visų rūšių alkoholiniams gėrimams,.

7.Raginimai imtis veiksmų

7.1.Pasaulio sveikatos organizacija

Pagal Pasaulio sveikatos organizacijos Europos veiksmų planą siekiant mažinti žalingą alkoholio vartojimą 2012–2020 m. „sveikatai svarbios sudedamosios dalys, įskaitant kalorijų kiekį“, turėtų būti ženklinamos, ir apskritai, siekiant užtikrinti, kad vartotojai galėtų susipažinti su išsamia informacija apie produkto turinį ir sudėtį, ir taip apsaugoti jų sveikatą ir interesus, alkoholiniai gėrimai turėtų būti ženklinami taip pat kaip ir kiti maisto produktai. Šiam veiksmų planui 2011 m. rugsėjo mėn. pritarė 53 šalys, įskaitant Europos regioninį komitetą sudarančias ES valstybes nares.

Pasaulio sveikatos organizacija taip pat mano, kad energinė vertė yra svarbiausia maistinė vertė, kurią reikia nurodyti etiketėje.

7.2.Europos Parlamentas ir Taryba

Remdamasis 2015 m. balandžio 29 d. priimta rezoliucija , Europos Parlamentas, be kita ko, ragina Komisiją iki 2016 m. pateikti pasiūlymą dėl teisėkūros procedūra priimamo akto, kuriuo būtų nustatytas reikalavimas alkoholinių gėrimų etiketėse nurodyti kalorijų kiekį. Remiantis rezoliucija, nors pagal Reglamentą (ES) Nr. 1169/2011 reikalavimas ženklinant privalomai pateikti sudedamųjų dalių sąrašą ir maistingumo deklaraciją alkoholiniams gėrimams netaikomas, vis dėlto, atsižvelgiant į rizikos, susijusios su alkoholio vartojimu, pobūdį, išsami informacija apie alkoholinius gėrimus yra būtina.

Taip pat Komisijai raštu buvo pateikta daug klausimų dėl alkoholinių gėrimų ženklinimo, buvo prašoma parengti šią ataskaitą, pabrėžiama, kad šiuo metu reikalavimui ženklinant pateikti sudedamųjų dalių sąrašą ir maistingumo deklaraciją taikomos išimtys yra nepagrįstos, ir raginama imtis teisėkūros iniciatyvų, kuriomis būtų griežčiau užtikrinamas alkoholinių gėrimų ženklinimo reikalavimų vykdymas.

2015 m. gruodžio 7 d. priimtose išvadose Taryba ragina Komisiją apsvarstyti galimybę nustatyti privalomą alkoholinių gėrimų sudedamųjų dalių ženklinimą ir privalomą maistingumo deklaracijos, visų pirma energinės vertės, pateikimą.

7.3.Komisijos konsultacijos su valstybių narių ekspertais

Šios ataskaitos parengiamuoju etapu 2013 m. spalio 28 d. surengtas Komisijos darbo grupės Reglamento (ES) Nr. 1169/2011 klausimais posėdis, kurio metu ataskaitoje nagrinėjami klausimai aptarti su valstybių narių nacionalinių kompetentingų institucijų ekspertais; per diskusiją taip pat aptarta populiariųjų alkoholinių kokteilių, kurie paprastai yra iš anksto paruošti alkoholiniai ir (arba) nealkoholiniai produktai, apibrėžtis. Daugelis valstybių narių ekspertų mano, jog tai, kad nealkoholinių gėrimų etiketėse nereikia nurodyti su alkoholiu sumaišytų sudedamųjų dalių, tačiau reikia nurodyti nealkoholinio gėrimo sudedamąsias dalis be alkoholio, yra nepagrįsta ir nenuoseklu. Nepagrįsta ir tai, kad ženklinant nealkoholinius gėrimus reikia pateikti maistingumo deklaraciją, bet ženklinant tą patį nealkoholinį gėrimą, sumaišytą su spiritiniu gėrimu, tokios deklaracijos pateikti nereikėtų.

Be to, per diskusiją paaiškėjo, kad sąvoka „populiarieji alkoholiniai kokteiliai“ ne visada taikytina nacionaliniu lygmeniu ir yra pernelyg neaiški, kad būtų galima sukurti konstruktyvią apibrėžtį. Be to, manyta, kad a priori ir nedarant poveikio pagrįstoms išimtims, visiems alkoholiniams gėrimams, įskaitant populiariuosius alkoholinius kokteilius, turėtų būti taikoma vienoda svarstomos ženklinimo informacijos pateikimo tvarka.